Gitte Lillelund Bech (V), 1999-11-04:
Men uddannelsen har nu eksisteret i 2 år og skal derfor evalueres på baggrund af de opnåede erfaringer.
I Venstre sætter vi fokus på kvaliteten i det danske uddannelsessystem, og da den pædagogiske grunduddannelse jo nok er kommet for at blive, vil vi fra Venstres side derfor fokusere på, hvorledes vi kan sikre optimal kvalitet af uddannelsen.
Vi har med interesse læst PLS Consults evalueringsrapport og ministerens indstilling om, at uddannelsen fortsætter med den nuværende struktur og det nuværende faglige indhold.
Rapporten er overvejende positiv over for en fortsættelse af uddannelsen, men på baggrund af rapporten vil jeg dog benytte førstebehandlingen af lovforslaget til at præsentere nogle problemstillinger, som rapporten rejser, og som vi i Venstre mener, det er vigtigt at få drøftet for at sikre den optimale kvalitet.
Det drejer sig om behovet for uddannelsen, antallet af elevpladser, uddannelsens finansiering og endelig placeringen af uddannelsen. Ser vi på behovet for uddannelsen, tilkendegiver kommunerne, at der er oplevet en modvilje mod etableringen, bl.a. blandt personalet i institutionerne.
Uddannelsen karakteriseres som at placere sig imellem to stole.
PGU'eren er ikke så kvalificeret som en pædagog, men er til gengæld dyrere end en pædagogmedhjælper.
Derudover har de fleste kommuner oprettet elevpladser, der svarer til kommunens eget behov, men der er endnu ikke oprettet de 1000 elevpladser, som oprindelig var forudsat ved etableringen af uddannelsen.
Kommunernes vurdering er altså, at behovet for uddannelsen ikke er så stort som oprindelig ventet, selv om søgningen til uddannelsen har været stor.
Vi har derfor behov
for en ny vurdering af behovet for elevpladser.
Dette skal sammenholdes med det faktum, at uddannelsen oprindelig var forudsat udgiftsneutral, hvilket den har vist sig ikke at være for kommunerne.
Kommunerne oplever uddannelsens finansiering som en belastning, hvilket også har indflydelse på antallet af elevpladser.
Dette fører frem til den væsentligste problemstilling, nemlig placeringen af uddannelsen.
Ved behandlingen af lovforslaget i 1996 var vi i Venstre betænkelige ved, at der ville blive to uddannelseskulturer i vore døgninstitutioner, hvilket kunne føre til kompetence- og afgrænsningsproblemer. Betænkeligheden blev dengang delt af Kommunernes Landsforening, der ligeledes påpegede mulige problemer med finansieringen samt med at skaffe de nødvendige praktikpladser.
Udtalelserne fra kommunerne, som bl.a. fremgår af PLS Consults rapport,
tyder på, at man i flere tilfælde har oplevet de nævnte kompetence- og afgrænsningsproblemer, samt at KL's øvrige betænkeligheder desværre også synes opfyldt.
Venstre mener derfor, at placeringen af uddannelsen bør genovervejes.
Endelig må jeg sige, at profilen af de optagne elever jo indikerer, at der i denne del af uddannelsessystemet stadig mangler klare incitamenter til at påbegynde uddannelse tidligere i livet.
Disse incitamenter skaber den pædagogogiske grunduddannelse ikke i nær så høj grad, som regeringen ellers havde ventet.
I Venstre mener vi, at en diskussion af de nævnte problemstillinger er væsentlig for at sikre den optimale kvalitet.
Vi vil derfor indstille, at problemstillingerne indgår i de fremtidige drøftelser i Uddannelsesudvalget, og vi vil gerne bidrage konstruktivt til drøftelserne.